Det går bedre og bedre med antal smittede med coronavirus på plejecenteret Vendelbocentret i Sindal. Men i weekenden afgik endnu beboer ved døden efter at have været indlagt med coronavirus. Dermed er der nu tre beboere fra plejecenteret, som har været testet positiv for coronavirus, der er afgået ved døden. De pårørende er underrettet. - At vi nu har tre beboere, der ikke har klaret det, er meget trist. Det kan få fortale konsekvenser når smitten kommer på et plejecenter, derfor er det vigtigt, at smitten ikke kommer til andre plejecentre, siger Leif Serup, der er direktør for Sundheds-, Ældre og Handicapforvaltningen i Hjørring Kommune. Hjørring Kommune er fortrøstningsfulde I forbindelse med coronaudbruddet på Vendelbocentret har Hjørring Kommune igangsat tre testspor for at inddæmme smitten, og de anstrengelser begynder at betale sig. Vendelbocentret har nu 15 medarbejdere hjemsendt med en positiv coronatest, og 17 er raskmeldte. I lørdags var tallene henholdsvis på 20 og 12. Derudover har der i Hjørring kommunens 13 andre plejecentre ikke været nogen, der er blevet testet positiv for coronavirus, efter at de nu er blevet testet to gange, oplyser Leif Serup. - Man kan sige, at det setup, der er lavet for at inddæmme smitten, er lykkedes, siger Leif Serup. Er I fortrøstningsfulde? - Ja, bestemt, svarer Leif Serup. Smittetrykket er aftagende Derudover oplyser Leif Serup, at der i kommunens test ved hjemmeplejen ikke er nogen, der er blevet testet positiv med coronavirus. Ligeledes er der heller ikke nogle medarbejdere på de øvrige plejecentre i Hjørring Kommune, der er blevet testet positiv med coronavirus. - Smittetrykket er stærkt aftagende, og smitten er isoleret til et plejecenter, siger Leif Serup. Om halvanden uge er Hjørring Kommune færdig med deres tests af beboere i hjemmeplejen.

Opsummering:
En beboer fra Vendelbocentret afgik i weekenden ved døden. Personen var indlagt med coronavirus. Men flere medarbejdere er blevet raskmeldt, og ingen andre plejecentre i Hjørring Kommune har positive coronatests.